Ինչ խոսք, դա ճշմարտություն է, բայց, այսպես ասած, «կիրառական», կենսական նշանակության ճշմարտություն։ Այդ մասին շատ եմ գրել։ Բանն այն չէ, որ պետք է իմանալ այդ նույն անխուսափելիության, ասենք, ձմռան ցրտի մասին, այլ իմանալով այդ մասին, պետք է գործել, պետք է ինչ-որ քայլեր ձեռնարկել։ Ռուսների մոտ այդ փիլիսոփայությունն արտահայտված է «Սահնակն ամռանը նախապատրաստիր» ասացվածքում։ Եւ դա համակիրառելի բանաձեւ է։ Օրինակ՝ փոթորիկը ծովում անխուսափելի երեւույթ է։ Դրանց քանակը եւ, այսպես ասած, որակը, համաձայն օրինաչափությունների, կախված է ե՛ւ տարվա ժամանակներից (անձրեւների եւ փոթորիկների շրջան), ե՛ւ աշխարհագրական այն լայնություններից, որտեղ գտնվում ես, ե՛ւ ծովերի ու օվկիանոսների առանձին հատվածների բնութագրերից (Բերմուդյան եռանկյունի, Բիսկայան ծոց, Հրո երկիր արշիպելագի ջրային ավազանը, իր լեգենդար Հորն հրվանդանով) եւ այլ գործոններից։